[{"text_idx": "#000000", "text": "Donibane-Lohizunen eta Ziburun (Lapurdin) sortutako taldea da Beltzez. Ipar Euskal Herriko rock gogorraren talde ezagunenetariko bat izan zen, eta bere ibilbide osoan zehar Euskal Herrian eta nazioartean ehunka kontzertu eman zituen, baita R-Dizka diskoetxearen sorreran parte hartu ere. Bi disko kaleratu eta hainbat bildumatan parte hartu eta gero, banandu egin zen, baina 2008. urtean berriz osatu zen kontzertu pare bat eskaintzeko."}, {"text_idx": "#000001", "text": "Beltzez taldea 1989ko azaroan sortu zen Lapurdiko Donibane Lohizune eta Ziburu herrien arteko lagunak bilduz. Taldeko lehen kideak Fede Garcia (gitarra eta ahotsa; 1989-1990), Bubu Tavares (gitarra; 1989-1991), Pantxoa Angevin (gitarra), Xabi Gil (baxua; 1989-1998), Juan Franc\u0327ois Ampo \u201cOgittu\u201d (bateria) eta Joseba Manterola (ahotsa) izan ziren. Hasieratik punk, hardcore eta rock gogorreko doinuei eutsi zien, Ipar Euskal Herriko egoera politikoa eta soziala aipatzen zituzten hitzak lotuz. Garai hartako ispilu bat, bi herri horien errealitatea argi adierazten zuena. Bide horri lotuz, 80ko hamarkadaren erdialdetik Lapurdiko kostaldeko bi herriek punk mugimenduaren eraginez betetako talde belaunaldi baten sortzea bizi izan zuten, Beyrouth Ouest, Primalinea, DelaDaube edota KGB bezalako taldeekin. Azken talde horrek Ipar Euskal Herriko aktualitean nahiko pisua hartu zuen, 1987an aitzaki faltsupean Luis abeslaria expulsatu egin zuelarik frantses poliziak (jatorriz Ortuellakoa zen)."}, {"text_idx": "#000003", "text": "Taldeak lehen entseguak eta kontzertuak eskaini ondoren, 1991. urtean Iparraldeko Amanita diskoetxeak kaleratutako Dur d\u2019oreilles bilduman parte hartu zuen \u201cHemendik\u201d kantarekin. Baina taldearen diskografia propioa 6 kantuz osaturiko maketarekin hasi zen. Azalean oldartzeko prest dagoen Kalimero marrazki bizidunetako pertsonaiaren bertsio pertsonala azaltzen zen, taldearen behin betiko irudi gisa bihurtuko zelarik. Kontzertuekin ezin amaituz, geldi ezinean, taldeak berrikuntza batzuk egingo zituen 1993tik goiti, urte dezentez iraungo zuen formazioa batuz: Joseba Manterola (ahotsa), Ogittu (bateria eta koruak), In\u0303aki Ospital (gitarra erritmikoa eta koroak), Pantxoa Angevin (gitarra) eta Xabi Gil (baxua eta koruak)."}, {"text_idx": "#000004", "text": "1993an Patxa taldeak kaleratutako Insumisiorock bilduman parte hartu ostean, autoekoizpenaren bideari eutsiz, R-Dizka diskoetxearen sortzea erabaki zuten taldeko kideek eta inguruko lagun batzuk. Lehen emaitza 1994. urtean kaleratu zen, Beltzez lehen diskoarekin. 15 kantuz osaturiko lehen lan hori, Urrun\u0303ako zinema gelan grabatu zuen taldeak, hilabete batez, eta hamabost egun nahasketentzat hartuz. Inolako presiorik gabe, eta autoekoizpenak eskaintzen zituen baldintzen pean, taldeak \u201coso gustura\u201d pasa zuela adierazi zion prentsari (2). Gogoeta hori diskoaren entzuketan nabarmentzen da, hamabost kantu laburretan taldeak bere abiadura handiko melodiak hanka sartzerik gabe azaltzen zituelako. Halaber, \u201cEuskadi Under kontrol\u201c, \u201cHistoria ez dadila errepikatu\u201c, \u201c500ren urtemuga\u201c, \u201cBenetako abertzalea\u201d edota \u201cBuruko mina\u201d bezalako kantuetan garai hartako errealitateak islatzen zituen: politika, errepresioa, nortasuna, egunerokotasuna, drogak... entzuten ala entzun nahi ez ziren hitzak erabiltzen zituen taldeak. Telesforo Monzonek idatzitako \u201cItziarren semea\u201d kantaren bertsioa edota zuzenean grabatutako \u201cBeltzez\u201d kanta ere jasotzen ditu diskoak."}, {"text_idx": "#000005", "text": "Diskoak prentsaren eta zaletuen harrera oso ona izan zuen, eta taldearen bihurgunetzat jo daiteke. Diskoaren promozioan taldeak Euskal Herrian kontzertuen eskaintzaren emendatzea ezagutu zuen (3), eta 1994ko maiatzean Burlatan antolatu zen \u201cNafarroa Intsumitua\u201d jaialdian Negu Gorriak eta Soziedad Alkoholika taldeekin konpartitu zuen eszenatokia. Baina taldea ez zen hortan mugatu eta Europako lehen bira bat antolatu zuen 1995ean: Estatu Frantsesa, Bretainia, Suitza eta Herbehereak. Herrialde Katalanetan ere bat baino gehiagotan aritu zen Beltzez, Inadaptats edota Subterranean Kidseko taldeetako partaideekin harremanak sortuz. Eta taldearen ibilbidean hori azpimarratzekoa da, Skunk taldearekin batera esate baterako, Ipar Euskal Herritik kanpo ainitz jo zuen taldea izan zelako, harrotasunik gabe, baina bai zorrozki."}, {"text_idx": "#000006", "text": "Uholdeari eutsiz, taldeak 1997an bere bigarren diskoa kaleratu zuen: Bazterretan zer dago? (R-Dizka). Aldi honetan, heldutasunaren keinu, taldeak hamaika kantu grabatu zituen Berrizko Lorentzo Records estudioetan, Josu Monje soinu teknikariaren laguntzarekin. Musikaren edota hitzen aldetik, Beltzezek bere bideari eusten badio ere (\u201cBazterretan zer dago?\u201c, \u201cFaxismoari uko\u201c,\u201dItoiz 96/VI/23\u201d edota \u201cDantzari beltza\u201c), bigarren disko honek taldeak bere doinuen menperatze ahalmen handiago bat zeukala frogatzen zuen, soinuan egindako lanak indar eta gordintasun handiagoa ematen zielarik."}, {"text_idx": "#000007", "text": "Bigarren diskoarekin taldeak bere Europako bigarren itzulia antolatu zuen (Italia, Suitza, Frantses Estatua), baita Euskal Herrian hainbeste kontzertu eskaini ere, baina maiz rockaren historian gertatu den bezala, goian zegoelarik taldeak bere ibilbideari amaiera eman zion 1998. urtean."}, {"text_idx": "#000008", "text": "Taldeak ukan duen garrantziaz ohartzeko Elena Lopez Agirrek Historia del rock vasco: edozein herriko jaixetan liburuan dioena aipatzea besterik ez dago: \u201cLos fulgurantes Beltzez nacieron en 1989 en Donibane Lohitzune, con el liderazgo de Joseba Manterola, al que escoltaron siempre extraordinarios guitarristas, como Pantxoa Angevin, que habi\u0301a militado en KGB y protagonizo\u0301 una gran campan\u0303a de solidaridad al ser detenido despue\u0301s de arrojar un coctel molotov contra la casa de un polici\u0301a. El primer disco de Beltzez salio en el an\u0303o 1994 con R-Dizka, activa discogra\u0301fica de la e\u0301poca que volvio\u0301 a contar con ellos en Inguma (95), K7 compartida con Kapten Egurrak y Haurtzarrak (antiguos Uharteko Punka), otras dos formaciones ineludibles del fe\u0301rtil periodo de finales de siglo. Bazterretan zer dago? (97) revalido\u0301 la potencia de este grupo muy cercano a las tesis de Iparretarrak (IK)... ... Cuando Beltzez desaparecio\u0301, Manterola y Angevin se unieron en 2002 al guitarrista Txomin Etchevers (Izan, Zein Ere), otro histo\u0301rico del rock en Iparralde, y crearon Zipotzero.\u201d"}, {"text_idx": "#000009", "text": "2009ko otsailaren 13an Atabal aretoan (Miarritze) emandako kontzertuan. (Xabi Berrouet)"}, {"text_idx": "#000010", "text": "Taldea 2008an elkartu zen berriro, pare bat kontzertu eskaintzeko. Horien artean, Miarritzeko Atabal aretoan emandakoa (1) azpimarragarria izan zen, taldeak erakutsitako indar eta freskotasunaren aldetik zein \u201crevival\u201d gisako honek publikoaren aldetik sortu zuen jarreraren aldetik, garai bateko taldearen garrantzia nabarmenduz. Laurent Lobbrecht baxu jotzaileak Xabi Gilen lekua hartu zuen itzulera horretan."}, {"text_idx": "#000012", "text": "(1) Atabal aretoan (Miarritze) 2009an emandako kontzertuaren bideoa\n(2) Egin (Bat, Bi, Hiru gehigarria), 1994ko martxoaren 25a\n(3) Lekuinen 1994ko azaroaren 20an emandako kontzertuaren bideoa"}, {"text_idx": "#000013", "text": "Biarritzeko Atabal gelan egindako kontzertua. Beltzez, izen bereko kantua jotzen. 2009-02-13"}]